AP กวาดรายได้เฉียด 9 พันลบ. ดันกำไร Q3 โต 38%
AP โชว์กำไรไตรมาส 3/65 โต 38% ส่วนงวด 9 เดือน รายได้ 3.75 หมื่นลบ. ดันกำไรทะลุ 4.7 พันลบ. อานิสงส์รายได้ขายและบริการเพิ่ม
AP โชว์กำไรไตรมาส 3/65 โต 38% ส่วนงวด 9 เดือน รายได้ 3.75 หมื่นลบ. ดันกำไรทะลุ 4.7 พันลบ. อานิสงส์รายได้ขายและบริการเพิ่ม
8 พ.ย. 2565

บริษัท เอพี (ไทยแลนด์) จำกัด (มหาชน) หรือ AP รายงานผลการดำเนินงานงวดไตรมาส 3/65 และงวด 9 เดือนแรกของปี 65 มีกำไรสุทธิ ดังนี้

โดยไตรมาส 3/65 บริษัทมีรายได้รวม 8,982 ล้านบาท เพิ่มขึ้นร้อยละ 25.6 จากปีก่อน โดยแบ่งออกเป็นรายได้จากการขาย 8,689 ล้านบาท เพิ่มขึ้นร้อยละ 25.6 จากปีก่อน และรายได้ค่าบริการและค่าบริหารจัดการ 293 ล้านบาท เพิ่มขึ้นรอยละ 23.7 จากปีก่อน
นายวิทการ จันทวิมล รองกรรมการผู้อำนวยการ สายงานกลยุทธ์องค์กรและการสร้างสรรค์ AP กล่าวว่า แผนการดำเนินธุรกิจของเอพีในปี 65 กับการวางเป้าหมายเป็นที่สุดแห่งปี ในการสร้างความต่างที่เหนือกว่าให้กับวิถีชีวิตใหม่ เพื่อมุ่งส่งมอบชีวิตดีๆ ที่เลือกเองได้ให้กับลูกค้า ผ่านการเปิดตัวโครงการที่มากที่สุดในอุตสาหกรรม ครอบคลุมทุกทำเล ตอบรับดีมานด์ตลาดที่อยู่อาศัยทุกเซกเมนต์ ประสบความสำเร็จและสามารถสร้างสถิติใหม่สู่การเติบโตได้อย่างแข็งแกร่ง ตอกย้ำภาพความเป็นผู้นำในทุกกลุ่มธุรกิจทั้งสินค้าทาวน์โฮม บ้านเดี่ยว และคอนโดมิเนียม สะท้อนได้จากผลประกอบการที่เติบโตเพิ่มขึ้นทั้งรายได้รวม กำไร และยอดขาย
โดยใน 9 เดือนที่ผ่านมา บริษัทฯ สามารถสร้างรายได้ (Revenue) จากสินค้าแนวราบ กลุ่มคอนโดมิเนียม (100% JV) และธุรกิจอื่นๆ ทำนิวไฮสูงสุดถึง 37,566 ล้านบาท คิดเป็น 80% จากเป้ารายได้รวม (100% JV) ทั้งปีที่ 47,000 ล้านบาท หรือเติบโตกว่า 24% หากเทียบกับช่วงเดียวกันของปี 64 ที่ทำได้ 30,324 ล้านบาท ด้านกำไรสุทธิมากถึง 4,722 ล้านบาท เพิ่มขึ้น 33% จากงวดเดียวกันของปีก่อนหน้าที่มีกำไรสุทธิรวมเท่ากับ 3,549 ล้านบาท ขณะที่สัดส่วนหนี้สินสุทธิต่อทุนอยู่ในระดับที่แข็งแกร่งเท่ากับ 0.52 เท่า
ทั้งนี้ กลุ่มสินค้าแนวราบทั้งบ้านเดี่ยว และทาวน์โฮมยังคงเป็นซูเปอร์สตาร์ของปี คีย์ไดรฟ์สำคัญในการสร้างรายได้ให้กับบริษัทฯ จากกระแสตอบรับที่ดีอย่างต่อเนื่องของลูกค้าโอนกรรมสิทธิ์ทั้งโครงการใหม่และโครงการที่อยู่ระหว่างการเปิดขาย ควบคู่กับการฟื้นตัวกลับ เติบโตในทิศทางที่ดีอย่างมีนัยสำคัญของตลาดคอนโดมิเนียมที่มีการรับรู้รายได้อย่างต่อเนื่อง สะท้อนผ่าน Momentum ลูกค้าโอนกรรมสิทธิ์ 2 คอนโดมิเนียมใหม่ที่ก่อสร้างเสร็จในไตรมาส 3 ที่ผ่านมา ได้แก่ RHYTHM เอกมัย เอสเตท และ LIFE สาทร เซียร์รา ทำให้ ณ 31 ตุลาคม 2565 บริษัทฯ มียอดขายรอโอน (Backlog) มากถึง 37,065 ล้านบาท โดยจะทยอยรับรู้ถึงปี 2568 จึงมั่นใจว่าบริษัทฯ จะสามารถสร้างรายได้รวมได้ตามเป้าหมายในปีนี้ทั้งปีที่ 47,000 ล้านบาท พร้อมทั้งจะสามารถรักษาอัตราการเติบโตต่ออย่างมั่นคงในอนาคตอย่างแน่นอน
นอกจากนี้บริษัทฯ ยังมีผลงานยอดขายที่แข็งแกร่ง และยังคงสร้าง New Record สูงสุดที่บริษัทเคยทำได้ ณ สิ้นเดือนตุลาคมที่ผ่านมา บริษัทฯ มียอดขายมากถึง 45,408 ล้านบาท หรือคิดเป็น 90% ของเป้ายอดขายที่ตั้งไว้ที่ 50,000 ล้านบาท เติบโตขึ้น 46% หากเทียบกับช่วงเดียวกันของปีก่อนหน้า แบ่งเป็นยอดขายจากสินค้าบ้านเดี่ยวและทาวน์โฮมที่ 36,154 ล้านบาท เพิ่มขึ้น 26% และเป็นยอดขายจากสินค้าแนวสูงที่ปรับตัวดีขึ้นอย่างชัดเจนที่ 9,254 ล้านบาท เพิ่มขึ้นจากปีก่อนหน้ากว่า 3 เท่าตัว
โดยปัจจัยที่สนับสนุนให้บริษัทฯ ประสบความสำเร็จในมิติยอดขายที่แข็งแกร่ง นอกจากความเชื่อมั่นของลูกค้าต่อแบรนด์สินค้าเครือเอพีที่มากกว่า 17 แบรนด์ ที่มุ่งมั่นพัฒนาที่อยู่อาศัยที่เข้าใจความต้องการที่แท้จริงของลูกค้า เพื่อส่งมอบความปรารถนาในการใช้ชีวิตที่แตกต่างกัน ให้ทุกนิยามความสุขที่ต้องการเกิดขึ้นได้จริงแล้ว และยังสะท้อนถึงดีมานด์ตลาดที่อยู่อาศัยที่ยังคงเป็นที่ต้องการ ทั้งตลาดบ้านแนวราบที่เติบโตต่อเนื่อง และโดยเฉพาะตลาดคอนโดฯ ที่มีการฟื้นคืนกลับของลูกค้าอย่างเห็นได้ชัด
อย่างไรก็ดีบริษัทฯ ยังคงเดินหน้าตามแผน BREAKTHROUGH ทุกข้อจำกัด โดยในไตรมาส 4 นี้ บริษัทฯ จะเปิดโครงการใหม่ทั้งสิ้น 18 โครงการ มูลค่ารวมกว่า 26,360 ล้านบาท โดยมีไฮไลต์ในช่วง 2 เดือนสุดท้าย กับการเปิดตัว “พื้นที่ชีวิตใหม่” จากบ้านเดี่ยวแบรนด์ใหม่ล่าสุด MODEN บ้านเดี่ยวหลังใหญ่บนทำเล พระราม 2, บางนา – เทพารักษ์ และบางนา – ศรีนครินทร์ ราคาเริ่ม 3.99 – 9 ล้านบาท และคอนโดมิเนียม ASPIRE อ่อนนุช สเตชั่น มูลค่า 2,700 ล้านบาท โปรเจกต์แฟล็กชิป “Exclusive ASPIRE” เขย่าตลาดคอนโดฯ ใหม่ เพียงหนึ่งเดียวในย่าน ติดถนนสุขุมวิท เพียง 200 เมตรถึงรถไฟฟ้า BTS  สถานีอ่อนนุช ราคา 1 ห้องนอน เริ่ม 129,000 บาท/ตารางเมตร เพียง 3.59 ล้านบาท Exclusive Booking วันที่ 26 – 27 พฤศจิกายนนี้